ΚΑΝΟΝΙΣΜΟΣ (ΕΚ) αριθ. 250/2000 ΤΗΣ ΕΠΙΤΡΟΠΗΣ

της 1ης Φεβρουαρίου 2000

σχετικά με την εισαγωγή μπανανών στο πλαίσιο των δασμολογικών ποσοστώσεων και παραδοσιακών μπανανών ΑΚΕ και περί του καθορισμού των ενδεικτικών ποσοτήτων για το δεύτερο τρίμηνο του έτους 2000

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, περί κοινής οργανώσεως αγοράς στον τομέα των μπανανών(1), όπως τροποποιήθηκε τελευταία από τον κανονισμό (ΕΚ) αριθ. 1257/1999(2) και ιδίως το άρθρο 20,

Εκτιμώντας τα ακόλουθα:

(1) η Επιτροπή, στις 19 Νοεμβρίου 1999, διαβίβασε στο Συμβούλιο πρόταση κανονισμού περί τροποποιήσεως του καθεστώτος εισαγωγής μπανανών στην Κοινότητα· εν αναμονή της απόφασης του Συμβουλίου σχετικά με την πρόταση αυτή και χωρίς να προδικάζεται το είδος της απόφασης, πρέπει να εξασφαλισθεί η συνέχιση του εφοδιασμού της κοινοτικής αγοράς και των εμπορικών συναλλαγών εφαρμόζοντας τις διατάξεις του ανωτέρω κανονισμού (ΕΟΚ) αριθ. 404/93, καθώς και του κανονισμού (ΕΚ) αριθ. 2362/98 της Επιτροπής, της 28ης Οκτωβρίου 1998, για τις λεπτομέρειες εφαρμογής του κανονισμού (ΕΟΚ) αριθ. 404/93 του Συμβουλίου, σχετικά με το καθεστώς εισαγωγής μπανανών στην Κοινότητα(3), όπως τροποποιήθηκε από τον κανονισμό (ΕΚ) αριθ. 756/1999(4)·

(2) η επίτευξη του στόχου που αναφέρεται ανωτέρω οδηγεί, αφενός, στον καθορισμό του δικαιώματος των παραδοσιακών εμπορικών φορέων να υποβάλουν αίτηση για πιστοποιητικά εισαγωγής, βάσει της ποσότητας αναφοράς που ορίσθηκε και κοινοποιήθηκε από την αρμόδια εθνική αρχή για το έτος 1999 και, αφετέρου, όσον αφορά τους νεοεμφανιζόμενους εμπορικούς φορείς στον καθορισμό των προθεσμιών. για την υποβολή, ανάλογα με την περίπτωση, των αιτήσεων παράτασης των καταχωρήσεων του έτους 1999 ή της πρώτης καταχώρησης καθώς και των αιτήσεων μεριδίου·

(3) ο κανονισμός (ΕΚ) αριθ. 2362/98 προβλέπει στο άρθρο 14 παράγραφος 1 τη δυνατότητα καθορισμού ενδεικτικής ποσότητας εκφρασμένης σε ενιαίο ποσοστό των διαθέσιμων ποσοτήτων για κάθε μία από τις προελεύσεις που αναφέρονται στο παράρτημα Ι, για την έκδοση των πιστοποιητικών εισαγωγής για κάθε ένα από τα τρία πρώτα τρίμηνα του έτους· η ανάλυση των δεδομένων που αφορούν, αφενός, τις ποσότητες μπανανών που ετέθησαν σε εμπορία στην Κοινότητα το 1999 και, ειδικότερα, τις πραγματικές εισαγωγές, ιδίως στη διάρκεια του δεύτερου τριμήνου, αφετέρου, τις προοπτικές ανεφοδιασμού και κατανάλωσης της κοινοτικής αγοράς, στη διάρκεια αυτή του ίδιου τριμήνου του έτους 2000, οδηγεί στον καθορισμό, προκειμένου να επιτευχθεί ικανοποιητικός εφοδιασμός του συνόλου της Κοινότητας, μιας ενδεικτικής ποσότητας για κάθε αναφερόμενη προέλευση στο παράρτημα Ι του κανονισμού (ΕΚ) αριθ. 2362/98, ύψους 29 % της ποσότητας που έχει χορηγηθεί·

(4) ο καθορισμός του ανωτάτου ορίου των μεμονωμένων αιτήσεων πιστοποιητικών που προβλέπεται στο άρθρο 14 παράγραφος 2 του κανονισμού (ΕΚ) αριθ. 2362/98, πρέπει να πραγματοποιείται χωρίς να προδικάζεται η ενδεχόμενη τροποποίηση του εν λόγω καθεστώτος εισαγωγής κατά το έτος 2000·

(5) οι διατάξεις του παρόντος κανονισμού θεσπίζονται για να εξασφαλισθεί η συνέχιση του εφοδιασμού της αγοράς και των συναλλαγών με τις χώρες εφοδιασμού, αλλά δεν προδικάζουν τα μέτρα που ενδεχομένως θα ληφθούν μεταγενέστερα, είτε από το Συμβούλιο είτε από την Επιτροπή, ιδίως για την τήρηση των διεθνών δεσμεύσεων που έχει αναλάβει η Κοινότητα στο πλαίσιο του Παγκοσμίου Οργανισμού Εμπορίου (ΠΟΕ) και δεν μπορούν να τις επικαλεσθούν οι εμπορικοί φορείς για να θεμελιώσουν θεμιτές προσδοκίες για την παράταση του καθεστώτος εισαγωγής·

(6) οι διατάξεις του παρόντος κανονισμού πρέπει να αρχίσουν να ισχύουν αμέσως·

(7) τα μέτρα που προβλέπονται στον παρόντα κανονισμό είναι σύμφωνα με την γνώμη της επιτροπής διαχείρισης μπανανών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι παραδοσιακοί εμπορικοί φορείς που καταχωρήθηκαν στο πλαίσιο του έτους 1999 κατ' εφαρμογή του άρθρου 5 του κανονισμού (ΕΚ) αριθ. 2362/98, μπορούν να υποβάλουν αιτήσεις πιστοποιητικών εισαγωγής για ένα συγκεκριμένο τρίμηνο, συνολικά για την ποσότητα που έχει καθορισθεί από την εφαρμογή του ποσοστού το οποίο ορίστηκε σύμφωνα με το άρθρο 14 του ανωτέρω κανονισμού, στην ποσότητα αναφοράς η οποία καθορίστηκε από την αρμόδια εθνική αρχή και κοινοποιήθηκε στα πλαίσια του έτους 1999, κατ' εφαρμογή του άρθρου 6 παράγραφος 4 του ίδιου κανονισμού.

Ωστόσο, σε περίπτωση που η ποσότητα αναφοράς η οποία κοινοποιήθηκε στο πλαίσιο του έτους 1999 έχει τροποποιηθεί μετά από συμπληρωματικούς ελέγχους, η εν λόγω τροποποιημένη ποσότητα αναφοράς λαμβάνεται υπόψη για την εφαρμογή του ανωτέρω εδαφίου.

Άρθρο 2

1. Οι νεοεμφανιζόμενοι εμπορικοί φορείς που πληρούν τους καθορισμένους όρους σύμφωνα με την περίπτωση των παραγράφων 2 ή 3, μπορούν για ένα συγκεκριμένο τρίμηνο να υποβάλουν αιτήσεις πιστοποιητικών, συνολικά για την ποσότητα που καθορίσθηκε από την εφαρμογή του ποσοστού το οποίο ορίσθηκε σύμφωνα με το άρθρο 14 του κανονισμού (ΕΚ) αριθ. 2362/98, στο μερίδιο το οποίο αναφέρεται στην παράγραφο 6 ανωτέρω το οποίο τους κοινοποιήθηκε από την αρμόδια εθνική αρχή, κατ' εφαρμογή του άρθρου 9 παράγραφος 4 του ανωτέρω κανονισμού.

2. Οι νεοεμφανιζόμενοι εμπορικοί φορείς που καταχωρήθηκαν κατ' εφαρμογή του άρθρου 8 του κανονισμού (ΕΚ) αριθ. 2362/98 στο πλαίσιο του έτους 1999, πρέπει να υποβάλουν την αίτηση παράτασης της καταχώρησής τους σύμφωνα με την παράγραφο 4 της διάταξης αυτής - χωρίς ωστόσο να επισυνάψουν αντίγραφο των πιστοποιητικών που έχουν εκδοθεί για το τρέχον τρίμηνο - καθώς και την αίτηση μεριδίου που προβλέπεται στο άρθρο 9 του εν λόγω κανονισμού το αργότερο στις 8 Φεβρουαρίου 2000.

3. Οι νεοεμφανιζόμενοι εμπορικοί φορείς που δεν έχουν καταχωρηθεί στο πλαίσιο του έτους 1999, πρέπει, για τους σκοπούς της καταχώρησής τους, να διαβιβάσουν στην αρμόδια εθνική αρχή τα δικαιολογητικά στοιχεία που αναφέρονται στο άρθρο 8 παράγραφος 1 του ανωτέρω κανονισμού καθώς και την αίτηση μεριδίου που προβλέπεται στο άρθρο 9 παράγραφος 1, το αργότερο στις 8 Φεβρουαρίου 2000.

4. Το ποσό της εγγύησης που πρόκειται να συσταθεί, κατ' εφαρμογή του άρθρου 9 παράγραφος 1 στοιχείο β) του κανονισμού (ΕΚ) αριθ. 2362/98, μειώνεται, ενδεχομένως, κατά το ποσό της εγγύησης που αφορά τα πιστοποιητικά τα οποία έχουν εκδοθεί στο πλαίσιο του πρώτου τριμήνου του έτους 2000 για τον σχετικό νεοεμφανιζόμενο εμπορικό φορέα.

5. Για τους σκοπούς της εφαρμογής του άρθρου 9 παράγραφος 3 του κανονισμού (ΕΚ) αριθ. 2362/98, τα κράτη μέλη ανακοινώνουν στην Επιτροπή πριν από τις 21 Φεβρουαρίου 2000:

α) τον κατάλογο των νεοεμφανιζόμενων εμπορικών φορέων που αναφέρονται στην παράγραφο 2, των οποίων η καταχώρηση έχει παραταθεί·

β) τον κατάλογο των νεοεμφανιζόμενων εμπορικών φορέων που αναφέρονται στην παράγραφο 3·

γ) τις αιτήσεις μεριδίου που υποβλήθηκαν κατ' εφαρμογή του άρθρου 9 παράγραφος 1 του κανονισμού (ΕΚ) αριθ. 2362/98.

6. Η Επιτροπή, κατ' εφαρμογή του άρθρου 9 παράγραφος 3 του ανωτέρω κανονισμού, καθορίζει χωρίς καθυστέρηση τις ποσότητες για τις οποίες χορηγούνται τα μερίδια.

7. Οι αρμόδιες εθνικές αρχές ορίζουν και κοινοποιούν σε κάθε νεοεμφανιζόμενο εμπορικό φορέα την ποσότητα που χορηγείται το αργότερο στις 29 Φεβρουαρίου 2000.

Άρθρο 3

Το άρθρο 20 του κανονισμού (ΕΚ) αριθ. 2362/98 εφαρμόζεται στα πιστοποιητικά που έχουν εκδοθεί για το έτος 2000, με την επιφύλαξη του άρθρου 6 δεύτερο εδάφιο.

Άρθρο 4

Για το δεύτερο τρίμηνο του έτους 2000, η ενδεικτική ποσότητα η οποία αναφέρεται στο άρθρο 14 παράγραφος 1 του κανονισμού (ΕΚ) αριθ. 2362/98 καθορίζεται σε 29 % των ποσοτήτων που ορίστηκαν για κάθε μία από τις προελεύσεις οι οποίες αναφέρονται στο παράρτημα Ι του ανωτέρω κανονισμού.

Άρθρο 5

Για το δεύτερο τρίμηνο του έτους 2000, η ποσότητα η οποία έχει εγκριθεί για κάθε παραδοσιακό εμπορικό φορέα καθώς και για κάθε νεοεμφανιζόμενο εμπορικό φορέα που αναφέρεται στο άρθρο 14 παράγραφος 2 του κανονισμού (ΕΚ) αριθ. 2362/98, καθορίζεται σε 30 % της ποσότητας που ορίσθηκε και κοινοποιήθηκε κατ' εφαρμογή του άρθρου 6 παράγραφος 4 του κανονισμού (ΕΚ) αριθ. 2362/98 για τους παραδοσιακούς εμπορικους φορείς, κατ' εφαρμογή του άρθρου 2 παράγραφος 7 του παρόντος κανονισμού για τους νεοεμφανιζόμενους εμπορικούς φορείς.

Άρθρο 6

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται με την επιφύλαξη των αποφάσεων που θα θεσπιστούν μεταγενέστερα από το Συμβούλιο ή από την Επιτροπή.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 1 Φεβρουαρίου 2000.

Για την Επιτροπή

Franz FISCHLER

Μέλος της Επιτροπής

(1) ΕΕ L 47 της 25.2.1993, σ. 1.

(2) ΕΕ L 160 της 26.6.1999, σ. 80.

(3) ΕΕ L 293 της 31.10.1998, σ. 32.

(4) ΕΕ L 98 της 13.4.1999, σ. 10.